Line Barfod (EL), 2010-06-10:
Jeg havde da troet, at der også var nogle fra regeringspartierne, der ville gå op som ordfører.
Det er jo det første af de forslag, vi skal behandle i dag, om regeringens og Dansk Folkepartis såkaldte genopretningsplan, som man jo siger skal gøre ondt på os alle. Man kan så diskutere, hvem det her alle er, fordi det står tydeligt, når man ser på de forslag, der ligger i genopretningsplanen, at det der med alle altså er de arbejdsløse, det er børnefamilierne, det er dem, der er afhængige af den offentlige velfærd, men det er ikke de rigeste.
Ministrene selv kommer til at få lidt mindre, end de ellers ville have fået, men det, man går ned i løn, er stadig væk mindre end den skattelettelse, ministrene har fået.
Det er altså ren populisme fra regeringens side, at man fremsætter det her forslag om at sænke ministrenes løn, og jeg håber da, at både ordførere for regeringspartierne og finansministeren vil gå op og forklare, hvorfor man mener at ministrene overhovedet ikke skal kunne mærke genopretningsplanen, ikke engang skal miste den kæmpe skattelettelse, man har fået.
Samtidig mener man, at det er rimeligt, at børnefamilierne skal miste de penge, der for mange familier er afgørende for f.eks. at kunne sikre, at børnene kan gå til fritidsaktiviteter, eller at man kan holde børnefødselsdag, og man synes det er rimeligt, at arbejdsløse, der ikke er i stand til at få arbejde, skal smides ud af dagpengesystemet og over på kontanthjælp eller, hvis de er gift eller har en smule friværdi i boligen, komme til at stå helt uden indkomst, og man synes, at det er rimeligt, at de uddannelsessøgende skal have kæmpestore nedskæringer og særlig skolepraktikeleverne virkelig skal rammes hårdt.
Jeg håber, at finansministeren vil gå op og forklare, hvorfor man har valgt den løsning, og hvorfor det er, at man ikke siger, at de rigeste må undvære noget af deres skattelettelse.
De skal betale nogle af de penge tilbage, som de har fået gennem så lang tid.
Det ville være rimeligt, at finansministeren gik op og forklarede det, når nu regeringen bliver ved med at gå ud og sige, at alle skal betale.
Hvorfor er alle så kun dem, der har lave indkomster, og ikke også de rigeste i dette samfund?
Fra Enhedslistens side har vi jo i flere år foreslået, at man burde sænke lønnen både for ministre og for folketingsmedlemmer.
Vi mener, at det er et stort problem, at de, der sidder og træffer de afgørende beslutninger i dette land, har så høj en løn, at man ikke kender de levevilkår, som rigtig mange mennesker i landet lever under.
Når man kan tillade sig at mene, at man sagtens kan leve for en starthjælp, kan tillade sig at mene, at det ikke betyder noget for en folkepensionist at miste 800 kr. om året, kan tillade sig at mene, at det ikke betyder noget for børnefamilier at miste de penge, der for mange er fuldstændig afgørende for, at hverdagen kan hænge sammen, så er det jo bl.a., fordi man har nogle levevilkår, der er milevidt fra resten af befolkningens.
Derfor har Enhedslisten stillet to ændringsforslag, som vi skal stemme om om lidt, og som går ud på, at man permanent skal sænke ministrenes løn, ikke bare i en kort periode, samtidig med at man får kæmpe skattelettelser, men permanent skal sænke ministrenes løn til det, der svarer til en afdelingssygeplejerskes, ligesom vi foreslår, at folketingsmedlemmernes løn burde sænkes til sygeplejerskeløn.
Det kan vi så ikke have med i det her lovforslag.
Det kommer vi med til efteråret, og vi har foreslået det flere gange før.
Ud over at det ville betyde, at ministre og folketingsmedlemmer kom til at have nogle levevilkår, der mere lignede resten af befolkningens, ville det jo også have den positive virkning, at regeringen ville få en stor egeninteresse i, hvordan det går ved overenskomstforhandlingerne for de offentligt ansatte, for hvis ministrenes løn fulgte sygeplejerskernes løn, ville man jo have en interesse i, at man kom til at sikre, at der var en ordentlig løn for de offentligt ansatte, herunder sygeplejerskerne, og det mener vi faktisk også at der er en væsentlig pointe i.
Derfor håber vi da meget, at der er mange her, der vil stemme for vores ændringsforslag, og jeg håber altså stadig, at der både er ordførere fra Venstre, Konservative og Dansk Folkeparti og forhåbentlig også finansministeren, der vil gå op og begrunde det her forslag og forklare, hvorfor man mener at det skal gå ud over så mange andre i dette land, men ikke er noget, der skal ramme de rigeste, herunder ministrene.